Lateráni obeliszk

A lateráni obeliszk (olaszul: Obelisco Lateranense; latinul: Obeliscus Constantii) a világ legnagyobb álló ókori egyiptomi obeliszkje, egyben Olaszország legmagasabb obeliszkje is. Eredeti tömege 413 tonna volt, de miután összedőlt és az újrafelállításakor 4 méterrel rövidebb lett, jelenleg körülbelül 300 tonnát nyom. Rómában található, a Lateráni Keresztelő Szent János-főszékesegyház és a San Giovanni Addolorata Kórház előtti téren. Az obeliszk i. e. 1400 körül készült az egyiptomi Karnakban, III. Thotmesz és IV. Thotmesz fáraók uralkodása alatt. I. Constantinus római császár az i. sz. 4. század elején Alexandriába szállíttatta, majd II. Constantius 357-ben Rómába vitette, és a Circus Maximusban állíttatta fel. Miután az 5. században a Circus használaton kívül került, az obeliszk valamikor kidőlt, darabokra tört és betemette a föld. Domenico Fontana tárta fel és restaurálta az 1580-as évek végén, majd V. Szixtusz pápa parancsára egy keresztény keresztet helyeztek a tetejére, és jelenlegi helyére, a Lateráni palota közelébe állították fel. Története Karnak Az obeliszket eredetileg III. Thotmesz fáraó (i. e. 1479–1425) készíttette saját maga és egy másikat az apja számára, de haláláig egyik sem készült el. Unokája, IV. Thotmesz (i. e. 1400–1390) fejezte be az obeliszkeket, és a karnaki Ámon-templom keleti oldalán állíttatta fel őket.„Őfelsége most befejezte a hatalmas egyetlen obeliszket, melyet őse, Menheperré (III. Thotmesz), Felső- és Alsó-Egyiptom királya hozatott, miután Őfelsége úgy találta, hogy ez az obeliszk összesen 35 évig feküdt az oldalán a kézművesek birtokában Karnak déli oldalán.” – IV. Thotmesz felirata a lateráni obeliszkenBefejezésekor a ma lateráni obeliszk néven ismert oszlop 32 méter magas volt, amivel Egyiptom legmagasabbja volt. Ezt és a másik, Theodosius-obeliszk néven ismert oszlopot II. Constantius az i. sz. 4. század elején egy obeliszkszállító hajóval az Níluson keresztül Alexandriába vitette. Szándéka az volt, hogy mindkét obeliszket Konstantinápolyba, a Római Birodalom új fővárosába szállíttatja, de a lateráni obeliszk végül sosem jutott el oda. Circus Maximus Miután az obeliszk néhány évtizedig Alexandriában maradt, II. Constantius 357-ben – egyetlen római látogatása alkalmával – Rómába szállíttatta. A Flaminio-obeliszk mellé állították fel, amely i. e. 10 óta állt ott, miután Augustus a Circus Maximus választófalának (spina) díszítésére odahelyeztette. Ott maradtak mindketten a Nyugatrómai Birodalom 5. századi bukásáig, amikor a Circus Maximust elhagyták, és az obeliszkek végül kidőltek vagy ledöntötték őket. Idővel egy kis patak által ráhordott sár és törmelék temette be őket. Szemtanúk beszámolói szerint az emlékmű eredeti (római) talpazata még 1589-ben is a Circus Maximusban volt. Ez a négy oldalán egy hosszú epigramma formájában tartalmazta Constantius beszámolóját „atyja” obeliszkjének szállításáról, felállításáról és felavatásáról. Piazza San Giovanni in Laterano Bár az obeliszk darabjai már a 14. és 15. században előkerültek, komoly feltárásra csak V. Szixtusz pápa alatt került sor. A lateráni obeliszk három darabját 1587-ben ásták ki, és miután Domenico Fontana építész restaurálta, az obeliszket körülbelül 4 méterrel rövidebb formában állították fel újra. Amikor 1588. augusztus 9-én a Lateráni palota és a Szent János-bazilika közelében felállították, ez lett az utolsó ókori egyiptomi obeliszk, amelyet Rómában emeltek. Korábban ezen a helyen állt Marcus Aurelius lovasszobra 1538-ig, amikor is áthelyezték a Capitolium-dombon található Piazza del Campidoglio díszítésére. Az obeliszk tetejére keresztet tettek, a talpazatát pedig feliratokkal díszítették, amelyek elmagyarázzák egyiptomi történetét, Alexandriába és Rómába való utazását, valamint említést tesznek Nagy Konstantin megkereszteléséről is. Jegyzetek Fordítás Ez a szócikk részben vagy egészben a Lateran Obelisk című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Irodalom Samuel Ball Platner, Thomas Ashby: A Topographical Dictionary of Ancient Rome. Oxford University Press, London 1929, 366–371. oldal (online). Cesare D’Onofrio: Gli obelischi di Roma. Storia e Urbanistica di una Città dall’Età antica al XX Secolo, Romana Società Editrice, 3. kiadás, Rom 1992. Kapcsolódó szócikk A lateráni egyházi épületegyüttes